text:
Habarlar 12 september 2017
Ylym
«Mekdep media» fotostudiýasynyň agzalary V Aziadanyň meýletinleriniň hatarynda
Mälim bolşy ýaly, daşary ýurt dilleriniň birini ýa-da birnäçesini, türkmen halkynyň taryhyny we medeniýetini, däp-dessurlaryny gowy bilmek, mylakatlylyk we açyklyk, Aziadanyň maksatnamasyna girizilen sport görnüşleriniň hersiniň özboluşlylygyny bilmek, alçaklyk –meýletinlere bildirilýän esasy talaplaryň biridir.
Wakalaryň jümmüşinde
Döwlet Baştutanymyz we Kuweýt Döwletiniň Emiriniň Diwanynyň ministri özara gatnaşyklaryň ileri tutulýan ugurlaryny ara alyp maslahatlaşdylar
Myhman türkmen topragynda mähirli kabul edilendigi üçin hoşallyk bildirip, dostlukly ýurduň Baştutany Şeýh Sabah Al Ahmad Al Jaber Al Sabahyň döwlet Baştutanymyza mähirli salamyny hem-de berk jan saglyk we amala aşyrylýan özgertmelerde täze üstünlikler baradaky arzuwlaryny ýetirdi. Myhman öz ýurdunyň Türkmenistan bilen däp bolan gatnaşyklary pugtalandyrmaga hem-de netijeli ikitaraplaýyn hyzmatdaşlygy ösdürmäge uly ähmiýet berýändigini nygtap, milli Liderimize özi üçin islendik amatly wagtda Kuweýte resmi sapar bilen gelip görmek baradaky çakylygy gowşurdy.
Jemgyýet
«Bosfor» Ýaşlar merkezi V Aziada bagyşlanan cäre gurnady
Maslahat bu uly möçberli sport çäresiniň Türkmenistan, Merkezi Aziýa sebiti üçin ähmiýeti barada boldy. Mediatanyşdyrylyş V Aziada uly möçberli taýýarlyk işiniň barşyny görkezdi, Aşgabadyň Olimpiýa şäherçesiniň özboluşly binalary we Oýunlaryň başlamanzyndan 500 gün öň başlanan atly ýörüş barada giňişleýin maglumat berdi.


c: text/html

text:
TOPH gaz geçirijisiniň taslamasy boýunça Iş topary döredildi
“Türkmenistan –Owganystan-Pakistan-Hindistan” gaz geçirijisiniň, Türkmenistan-Owganystan-Pakistan ugry boýunça ulag geçelgeleriniň we energiýa geçirijileriniň taslamalarynyň durmuşa geçirilişiniň netijeliligini ýokarlandyrmak, bu ugurdaky işleriň utgaşykly alnyp barylmagyny gazanmak maksady bilen, Türkmenistanyň Prezidenti Karara gol çekdi. Resminama laýyklykda, ýokarda agzalan ugur boýunça ulag geçelgeleriniň we energiýa geçirijileriniň taslamalaryny utgaşdyrmak boýunça Iş topary döredildi we toparyň düzümi hem-de Düzgünnamasy tassyklandy.

robotstxt: allowed

filter: keep


text:
24 Kasım 2015 Salı
Türkmenistanyň Prezidenti Gazy Eksport Ediji Ýurtlaryň Döwlet Baştutanlarynyň Sammitine Gatnaşdy
Eýran Yslam Respublikasynda resmi saparda bolýan Türkmenistanyň Prezidenti Gurbanguly Berdimuhamedow Tähranda geçirilen gazy eksport ediji ýurtlaryň Forumynyň döwlet Baştutanlarynyň Sammitine gatnaşdy.
Mälim bolşy ýaly, türkmen Lideri Sammite hormatly myhman hökmünde çagyryldy. Munuň özi Bitarap Türkmenistanyň ýokary halkara abraýyna we milli Liderimiz tarapyndan geçirilýän sebit we ählumumy derejede netijeli hyzmatdaşlygy ösdürmäge gönükdirilen oňyn, döredijilikli daşary syýasatyň giňden ykrar edilýändiginiň subutnamasydyr.
Ozal habar berlişi ýaly, düýn Tähranda “Jumhury” köşgünde ýokary derejeli türkmen-eýran gepleşikleri uly üstünlik bilen geçirildi, gepleşikler asyrlaryň dowamynda mizemez dostluk gatnaşyklaryny saklaýan iki döwletiň we halklaryň özara bähbit, deňhukuklylyk hem-de hoşniýetli erk-islege daýanýan doly möçberli hyzmatdaşlygy ösdürmäge we giňeltmäge ygrarlydygyny tassyklady. Söwda-ykdysady gatnaşyklaryny ösdürmäge, şeýle hem ulag, energetika hem-de medeni-ynsanper ulgamlarynda däp bolan hyzmatdaşlygy giňeltmäge uly üns berildi.
Gepleşikleriň jemleri boýunça birnäçe resminamalara gol çekildi we türkmen-eýran hyzmatdaşlygyna täze itergi berýän ylalaşyklar gazanyldy.
Bu meselelere türkmen Lideriniň Eýran Yslam Respublikasynyň Beýik ruhy Lideri Aýatolla Ali Hamaneýi bilen bolan duşuşygynda hem deglip geçildi, duşuşykda şol sanda taraplaryň ýokary derejede gazanylan ylalaşyklary tizden-tiz durmuşa geçirmäge gyzyklanýandyklary nygtaldy.
Şu gün günüň birinji ýarymynda özüne bölnüp berlen “Hafeziýe” Köşgündäki kabulhanada Türkmenistanyň Prezidenti Yrak Respublikasynyň Prezidenti Fuad Masum, Köpmilletli Boliwiýa Döwletiniň Prezidenti Ewo Morales, Alžir Halk Demokratik Respublikasynyň Premýer-ministri Abdelmalek Sellal bilen duşuşyklary geçirdi.
Günüň ikinji ýarymynda türkmen Lideri gazy eksport ediji ýurtlaryň Forumynyň döwlet Baştutanlarynyň Sammitiniň geçirilýän ýerine -“Ejlas-Saran” Maslahatlar merkezine geldi.
Gazy eksport ediji ýurtlaryň forumy 2008-nji ýylda döredilen halkara hökümetara guramasy bolup, öz düzüminde tebigy gazy eksport etmekde dünýäde öňdebaryjy ýurtlary birleşdirýär. 12 döwlet: Alžir, Boliwiýa, Wenesuela, Müsür, Eýran, Katar, Liwiýa, Nigeriýa, Birleşen Arap Emirlikleri, Russiýa, Trinidad we Tobago, Ekwotarial Gwineýa bu guramanyň agzalarydyr. 6 ýurt: Yrak, Gazagystan, Niderlandlar, Norwegiýa, Oman we Peru synçy derejesine eýe bolup durýarlar.
Dünýä gaz gorlarynyň 70-e golaý göterimi, gaz önümçiliginiň 42 göterimden gowragy, turbageçirijileriň 40 göterimi we suwuklandyrylan tebigy gazyň söwdasynyň 85 göterimi gazy eksport ediji ýurtlaryň Forumynyň paýyna düşýär.
Guramanyň esasy maksady agza ýurtlaryň öz tebigy gaz gorlaryna özbaşdak ygtyýarlylygyny we ekologiýa durnuklylygyny, gazy aýawly hem-de netijeli işläp taýýarlamagy hem-de öz halklarynyň bähbidine peýdalanmagy üpjün etmek, gaz senagatyny ösdürmegiň esasy meseleleri boýunça tejribe, pikir we maglumatlary alyşmakdan ybaratdyr.
XX asyryň tutuş dowamynda nebit esasy energetika serişdesi hasap edilýärdi. Tebigy gaza dünýä nyrhlarynyň pesligi sebäpli, ol pes girdejili energiýa serişdesi hasap edilýärdi we energiýa önümlerini öndürijiler tarapyndan hem, maýa goýujy işewürler tarapyndan hem aýratyn üns berilmeýärdi. Şol sebäpli hem uglewodorod ýataklary işlenip taýýarlanylanda nebiti gaýtadan işlemek üçin peýdalanylýardy, gaz bolsa ugurdaş önüm hökmünde uzak wagtlap peýdalanylmandy.
Emma, geçen ýüzýyllygyň soňky çärýeginde dünýäniň ykdysady ösüşi, gazlyp alynýan ýangyjyň we ondan alynýan önümleriň sarp edilişiniň durnukly ösüş meýilleri, energiýanyň beýleki çemeleriniň bäsdeşlige pes ukyplylygy hem-de nebitiň nyrhlarynyň durnuksyzlygy adamzady ozal uly ähmiýet berilmedik energiýa serişdesi bolan tebigy gaza has içgin üns bermäge mejbur etdi, bu energiýa serişdesi dünýä bazarlarynda barha ornuny berkidýärdi.
Häzirki döwürde”mawy ýangyç” senagat taýdan ösen ähli döwletlerde öz täsirini durnukly artdyrmagyny dowam edýär we dünýä bazarlarynda diňe bir özboluşly “walýuta” bolmak bilen çäklenmän, örän möhüm syýasy gural, käbir ýagdaýlarda bolsa syýasy taýdan täsir etmegiň serişdesi bolup çykyş edýär.
Emma, Türkmenistanyň Prezidenti Gurbanguly Berdimuhamedowyň daşary ykdysady strategiýasy syýasy, ideologiýa hem-de haýsydyr bir beýleki garaýyşlardan tapawutlanmak bilen, ähli daşary ýut hyzmatdaşlary bilen deňhukuklylyk we özara bähbitlilik ýörelgelerine esaslanýan gatnaşyklary ýola goýmaga gönükdirilendir. Türkmen Lideri bu barada yzygiderli aýtmak bilen, Türkmenistanyň diňe hakyky ýagdaýdan ugur alyp, arassa täjirçilik taslamalarynyň syýasylaşdyrylmagyndan daşda durýandygyny aýratyn nygtaýar.
Sammite gatnaşmak üçin Tährana gazy eksport ediji ýurtlaryň Forumyna agza döwletleriň, synçy derejesine eýe bolan ýurtlaryň Prezidentleri we ýokary wezipeli wekilleri, belent mertebeli myhmanlar geldiler. Foruma şeýle hem halkara guramalarynyň birnäçesiniň wekilleri gatnaşýarlar.
Bu ýerde, “Ejlas-Saran” Maslahatlar merkezinde Türkmenistanyň Prezidenti Gurbanguly Berdimuhamedowy we beýleki belent mertebeli myhmanlary Eýran Yslam Respublikasynyň Prezidenti Hasan Ruhany mähirli garşylady.
Soňra döwlet Baştutanlarynyň we wekiliýet ýolbaşçylarynyň bilelikde surata düşmegiň resmi dabarasy boldy.
Eýranyň Lideri gazy eksport ediji ýurtlaryň Forumyna agza döwletleriň Baştutanlarynyň Sammitini açmak bilen, öz çykyşynda hemmetaraplaýyn ösüşi höweslendirmek maksady bilen gazy eksport ediji ýurtlaryň forumynyň agzalarynyň oňyn hyzmatdaşlygyny mundan beýläk-de pugtalandyrmagyň hem-de işjeňleşdirmegiň möhümdigini belledi.
Soňra bellenilen kada laýyklykda, çykyş etmek üçin foruma gatnaşyjylara söz berildi.
Türkmen Lideri ýokary derejeli Sammitde çykyş etmek bilen, Eýran Yslam Respublikasynyň Prezidenti Hasan Ruhana myhmansöýerlik hem-de netijeli işlemek üçin döredilen şertler üçin tüýs ýürekden minnetdarlygyny beýan etdi.
Türkmenistanyň Baştutany dünýä energetika gňňişligindäki, şol sanda gaz pudagyndaky häzirki ýagdaýlaryň uly we çylşyrymly wezipeleriň birnäçesi bilen şertlendirilendigini belläp, energetika howpsuzlygyny üpjün etmegiň zerurlygyny ählumumy ykdysadyýetiň yzygiderli we sazlaşykly ösüşiniň möhüm esasy şertleriniň biri bolup durýandygyny nygtady.
Şunuň bilen baglylykda, gazy öndüriji, üstaşyr geçiriji we sarp ediji ýurtlaryň bähbitlerini üpjün etmegi nazarda tutmaga gönükdirilen täsirli çäreleriň kabul edilmegi has möhümdir diýip, hormatly Prezidentimiz Gurbanguly Berdimuhamedow sözüni dowam etdi. Şu nukdaýnazardan bu ugurda hyzmatdaşlyk edýän döwletleriň özara gatnaşyklarynda kemsidilmelere ýol bermeýän açyk, aýdyň düzgünleriň işlenip taýýarlanylmagy uly ähmiýete eýedir.
Türkmenistan özüniň energetika syýasatynda şu garaýyşlardan ugur alýar diýip, milli Liderimiz aýtdy we munuň biziň ýurdumyz tarapyndan öňe sürülýän başlangyçlaryň hem-de iş ýüzünde amala aşyrylýan çäreleriň esasy many-mazmunyny kesgitleýändigini belledi. Energiýa serişdelerini dünýä bazarlaryna iberilmeginiň ygtybarlylygyny we goraglylygyny üpjün etmegiň kepilleri barada Türkmenistanyň başlangyçlary dünýäde barha giň goldawa eýe bolýar.
Muňa Birleşen Mlletler Guramasynyň Baş Assambleýasynyň 2008-nji we 2013-nji ýyllarda energiýa serişdeleriniň ygtybarly we durnukly üstaşyr geçirilmegi baradaky Rezolýusiýalarynyň kabul edilmegi hem şaýatdyk edýär, onuň awtordaşlary hökmünde 70-den gowrak döwlet çykyş etdi.
Hormatly Prezidentimiz Gurbanguly Berdimuhamedow bular barada aýtmak bilen, häzirki wagtda BMG-niň ählumumy energetika giňişliginde umumy kadalara laýyklykda iş alyp barmak hakyndaky täze halkara-hukuk resminamasyny taýýarlamak boýunça zerur işleriň geçirilýändigini belledi. Bu resminamany işläp taýýarlamak üçin halkara bilermenler topary döredildi. Bu toparyň işini kämilleşdirmek boýunça netijeli işler alnyp barylýar, onuň birinji mejlisi geçen ýylyň ahyrynda Aşgabatda boldy.
Türkmenistanyň Baştutany sözüni dowam edip, halkara energetika ulgamyna äze sebitleriň we bazarlaryň goşulyşmagy dünýäniň senagat önümçiliginiň, söwdanyň, maýa goýumlarynyň ösüşine goşmaça kuwwatly itergi berer, şeýle hem täze iş orunlarynyň döredilmegine ýardam berer diýip aýtdy. Öz nobatynda munuň özi sebitlerdäki we döwletlerdäki syýasy ýagdaýyň durnuklaşdyrylmagyna oňyn täsirini ýetirer.
Şunuň bilen baglylykda, milli Liderimiz Türkmenistan-Owganystan-Pakistan-Hindistan gaz geçirijisiniň gurluşygynyň taslamasynyň möhüm ähmiýetiniň bardygyny belledi. Biz bu taslama birek-birege hormat goýup, deňhukukly, özara bähbitli hyzmatdaşlyk etmegiň mysaly hökmünde garaýarys diýip, Türkmenistanyň Baştutany nygtady. Taslama gatnaşýan ýurtlaryň uzak möhlete niýetlenen bähbitler we ösüş gazanmak boýunça maksatlary umumydyr. Biz bu döwletleriň taslamany durmuşa geçirmäge jogapkärli we hakyky ýagdaýlardan ugur alyp çemeleşýändiklerine ýokary baha berýäris diýip, hormatly Prezidentimiz Gurbanguly Berdimuhamedow aýtdy.
Şunuň bilen baglylykda, milli Liderimiz Türkmenistan–Owganystan–Päkistan–Hindistan gaz geçirijisiniň taslamasyny durmuşa geçirmekde biziň Aziýadaky we Ýewropadaky hyzmatdaşlarymyz, örän iri maliýe edaralary, ilkinji nobatda bolsa, Aziýanyň Ösüş banky uly goldaw berýär diýip belledi.
Häzirki döwürde bu taslama iş ýüzünde durmuşa geçirilip başlandy. Türkmenistan ýakyn günlerde bu gaz geçirijiniň öz çäklerinden geçýän böleginiň gurluşygyna başlar diýip, hormatly Prezidentimiz Gurbanguly Berdimuhamedow Türkmenistan – Owganystan – Päkistan – Hindistan gaz geçirijisiniň taslamasynyň ylalaşylan möhletlerde, ýagny 2018-nji ýylda doly tamamlanjakdygyna berk ynanýandygyny mälim etmek bilen belledi.
Bu transmilli taslama diňe bir ykdysadyýet boýunça ägirt ululygy bilen tapawutlanman, ony durmuşy geçirmekde, Günorta Aziýanyň käbir sebitlerinde, hususan-da, Owganystanda durnuksyz ýagdaýy hasaba almak bilen, oňa gatnaşýan ähli ýurtlaryň syýasy taýdan birleşmegi babatynda hem deňsiz-taýsyzdyr. Şeýle-de bolsa synçylaryň aglabasy üçin Türkmenistan–Owganystan–Päkistan–Hindistan gaz geçirijisiniň taslamasynyň özüniň zerurdygyny we durmuşa ukyplydygyny anyk subut edýändigi aýdyň hakykata öwrüldi.
Bu babatda türkmen döwletiniň Baştutanynyň durnukly halkara ösüşine we Birleşen Milletler Guramasynyň baýdagy astynda energiýa çeşmeleriniň üstaşyr geçirilmeginiň howpsuzlygyny üpjün etmek boýunça täsirli guraly döretmäge ýardam edýän möhüm başlangyçlary we anyk ädimleri aýratyn ähmiýete eýe bolýar. Şu ýerde Türkmenistan–Owganystan–Päkistan–Hindistan gaz geçirijisi ýaly ägirt uly transmilli infrastruktura taslamalaryny durmuşa geçirmekde, şeýle halkara guralynyň bolmagynyň örän möhümdigini bellemek gerek. Mümkinçilikden peýdalanyp, türkmen Lideri Owganystanyň, Päkistanyň we Hindistanyň ýolbaşçylaryna, taslama boýunça taýýarlyk işlerine gatnaşan hyzmatdaşlaryň ählisine tüýs ýürekden minnetdarlyk bildirdi.
Türkmenistanda, dünýä ýüzünde üsti açylan mukdary boýunça ikinji orunda durýan “Galkynyş“ käni, şeýle hem Amyderýanyň sag kenaryndaky, Hazar deňziniň türkmen bölegindäki we beýleki nebit-gaza baý sebitlerdäki täze açylan geljegi uly ýataklary özleşdirmek işiniň batly depginler bilen barýandygy hem ünsi özüne çekýär. Şeýle hem, dünýä ýüzünde giňden isleg bildirlýän nebitgazhimiýa önümlerini öndürmäge gönükdirilen senagat önümçiliginiň innowasiýalaryny döretmek üçin uly işler geçirilýär. Munuň özi bolsa, bu strategiki pudakda ykdysady bähbitleri hasaba almak bilen, giňgöwrümli halkara hyzmatdaşlygyny ösdürmek üçin täze mümkinçilikleri açýar.
Ýangyç-energetika toplumynda hyzmatdaşlyk barada gürrüňini dowam edip, döwlet Baştutanymyz türkmen tebigy gazyny Ýewropa ugry boýunça ibermek babatda taslamalary durmuşa geçirmek ugrunda hem gyzyklanma bildirýän taraplar bilen netijeli gepleşikleriň alnyp barylýandygyny habar berdi.
Şunuň bilen baglylykda, ýurdumyzyň esasy gaz ýataklaryny, ýeke-täk gazgeçiriji ulgama birleşdirip, Türkmenistanyň eksport kuwwatyny düýpli ösdürmäge mümkinçilik berjek “Gündogar-Günbatar” gazgeçirijisiniň gurluşygynyň tamamlanyp barýandygyny bellemek ýerliklidir. Energiýagöterijileri köp mukdarda zerur bolan taraplara geçirmäge mümkinçilik berjek bu gazgeçirijiniň gurluşygy, türkmen tebigy gazynyň ýollarynyň diwesifikasiýasynyň mümkinçiliklerini ep-esli giňelder hem-de türkmen energiýagöterijilerini halkara bazarlaryna ygtybarly we durnukly eksport etmäge goşmaça kepillendirmeleri döreder.
Şunuň bilen baglylykda, hormatly Prezidentimiz Gurbanguly Berdimuhamedow Türkmenistanyň durmuşa geçiren, gatnaşýan we amala aşyrmagy göz öňünde tutýan gaz geçirijileriniň taslamalarynyň ählisiniň oňa gatnaşýan ýurtlar üçin bähbitlidigini belledi. Bu taslamalar çäklerinden gaz geçirijiler geçýän ähli ýurtlaryň ykdysady we täjirçilik bähbitlerinden ugur alnyp amala aşyrylýar. Şunuň bilen baglylykda, milli Liderimiz gaz pudagynda amala aşyrylýan halkara hyzmatdaşlygynda hemmetaraplaýyn oýlanyşykly ykdysady ölçeglere eýermek, ilkinji nobatda bolsa, tebigy gaz üçin we onuň üstaşyr geçirilmegi üçin esaslandyrylan nyrhlardan ugur almak maksadalaýyk bolar diýip aýtdy.
Soňra hormatly Prezidentimiz Gurbanguly Berdimuhamedow Türkmenistan dünýäde tebigy gazy öndüriji iri ýurtlaryň biri bolmak bilen, bu energiýa serişdesini ibermek boýunça halkara taslamalaryna gatnaşýar, şoňa görä-de, biziň ýurdumyz bu ugurda özara bähbitli hyzmatdaşlyk etmegiň ekologiýa meselelerine ýokary derejede jogapkärli çemeleşýär diýip nygtady. Şunuň bilen baglylykda, türkmen Lideri turbageçirijiler gurlanda ekologiýa talaplaryny berjaý etmek, tebigy gurşawy gorap saklamaga aýawly we uzak döwri göz öňünde tutup çemeleşmäge ünsi çekdi.
Uglewodorod serişdelerini çykarmak ýokary ekologiýa talaplaryna laýyklykda amala aşyrylmalydyr diýip, hormatly Prezidentimiz Gurbanguly Berdimuhamedow nygtady.Bu babatynda ykdysady bähbitleri, halkara hyzmatdaşlygyny ekologiýanyň talaplaryny berjaý etmek bilen utgaşdyrmak biziň umumy wezipämizdir.
Şeýle hem türkmen döwletiniň Baştutany energiýa serişdeleri çykarylanda we iberilende ekologiýa töwekgelçiliginiň örän az derejede bolmagyny gazanmak, önümçilik toplumlaryna netijeli gorag tehnologiýalaryny ornaşdyrmak, häzirki zaman dolandyryş usullaryny ulanmak möhüm ähmiýete eýedir diýip belledi.
Şu maksatlardan ugur alyp, Türkmenistanyň maslahata gatnaşýan ýurtlar, energiýa serişdelerini sarp edýän we üstaşyr geçirýän döwletler, halkara guramalary bilen bu ugurda hyzmatdaşlygy mundan beýläk-de giňeltmäge we ösdürmäge taýýardygyny bellemek isleýärin diýip, milli Liderimiz aýtdy. Şunuň bilen birlikde, hormatly Prezidentimiz Gurbanguly Berdimuhamedow bu meselede anyk ugurlar boýunça hyzmatdaşlygyň mundan beýläk-de ösdüriljekdigine ynam bildirdi.
Türkmenistan energiýa serişdelerini jogapkärli we ygtybarly öndüriji hem-de iberiji ýurtlaryň biridir diýip bellemek bilen, milli Liderimiz türkmen tarapynyň. ählumumy energetika strategiýasynyň ähli meseleleri boýunça aç-açanlyga eýerýän, sazlaşykly usullary işläp taýýarlamak üçin dürli döwletler we halkara guramalary bilen ýakyndan hyzmatdaşlyk etmäge taýýardygyny tassyklady.
Hormatly Prezidentimiz Gurbanguly Berdimuhamedow öz çykyşyny jemlemek bilen, biziň ýurdumyz 2017-nji ýylda Energetika hartiýasyna başlyklyk etjek döwründe özara bähbitli hyzmatdaşlygyň bu ugruna aýratyn üns berer diýip belledi.
Sammitiň çäklerinde döwlet baştutanlary we dünýäniň iri energetika döwletleriniň ýokary wezipeli wekilleri dünýä energetika ulgamynyň ösüşi barada pikir alyşdylar. Ählumumy gaz bazarynyň ösüş mümkinçilikleririne, has elýeterli, ykdysady taýdan bähbitli we ekologiýa taýdan arassa energiýa serişdesi hökmünde gazy sarp etmegi höweslendirmek meselelerine aýratyn üns berildi. Mundan başga-da, gaz öndüriji ýurtlaryň bähbitlerini öňe sürmek boýunça hereketleri utgaşdyrmagyň mümkinçilikleri baradaky mesele duşuşygyň gün tertibinde aýratyn orun eýeledi.
Bu ýerde, “Ežlas -Saran” Maslahatlar merkezi Türkmenistanyň Prezidenti Gurbanguly Berdimuhamedow Russiýa Federasiýasynyň Prezidenti Wladimir Putin bilen duşuşdy.
Soňra Türkmenistanyň Prezidenti Tähran şäheriniň “Mehrabad” halkara howa menziline bardy we ol ýerden Watanymyza ugrady.
Birnäçe wagtdan hormatly Prezidentimiziň uçary Aşgabadyň halkara howa menzilinde gondy. Ol ýerde döwlet Baştutanymyzy resmi adamlar garşyladylar.
Kaydol: Kayıt Yorumları (Atom)


text:
Hormatly Prezidentimiziň taýsyz tagallalary bilen ýurdumyzyň ykdysadyýetini senagat taýdan has-da kuwwatlandyrmaga gönükdirilen işler ýokary depginde alnyp barylýar. Muňa ýurdumyzda giň gerimde gurluşygy alnyp barylýan hem-de gurulmagyna ak pata berlen senagat ähmiýetli desgalar aýdyň subutnama bolup durýar.
hal welaýatynyň Babadaýhan etrabynda täze döwrebap dokma toplumynyň düýbi tutuldy. Bu desga “Türkmenistanyň Prezidentiniň ýurdumyzy 2018 – 2024-nji ýyllarda durmuş-ykdysady taýdan ösdürmegiň Maksatnamasynyň” çäklerinde gurulýar we eksporta gönükdirilen möhüm desgalaryň birine öwrüler.
Milli Liderimiziň Kararyna laýyklykda, 5 müň tonna inçe süýümli pagtany gaýtadan işlemäge niýetlenen iri senagat toplumy ýylda ýüplügiň 3 müň 300 tonnasyny, şondan taýýarlanan matalaryň 20 million inedördül metrini, şol sanda boýalan matalaryň 18 million inedördül metrini hem-de 3,5 million taýýar dokma önümlerini öndürer.
Bu dokma kärhanasynda pagta süýümi gaýtadan işlenip, önümçilik işi taýýar önüm öndürmek kuwwatlygyna çenli alnyp barlar. Bu kärhanada oturdyljak häzirki zaman tehnologiýasynyň hasabyna dünýä bazarynda bäsleşip biljek ýokary hilli dokma önümleriň önümçiligi giň gerimde ýola goýlar.
Mälim bolşy ýaly, şu ýylyň mart aýynda Ahal welaýatynyň Kaka etrabynda 5 müň tonna inçe süýümli pagtany gaýtadan işlemäge niýetlenen şunuň ýaly dokma toplumynyň gurluşygyna badalga berlipdi. Inçe süýümli pagta ýurdumyzyň we daşary ýurtly sarp edijileriň örän uly isleg bildirýän dürli görnüşli ýokary hilli dokma önümleriniň önümçiligi üçin gymmatly tebigy çig mal bolup durýar.
Dokma pudagynyň Kaka we Babadaýhan etraplaryndaky senagat desgalary Türkiýäniň “Cotam Enterprises Ltd.” kompaniýasy tarapyndan bina ediler.
Bu kompaniýa ýurdumyzyň köp ýyllardan bäri ygtybarly hyzmatdaşy bolup, köp sanly dokma toplumlaryny gurdy, olaryň arasynda Gökdepäniň we Baýramalynyň dokma toplumlary, Aşgabat dokma toplumynyň Büzmeýin etrabyndaky pagta egriji fabrigi hem-de pudagyň beýleki kärhanalary bar.
Babadaýhan etrabyndaky dabara dokma senagatynyň pudak düzümleriniň, welaýat we etrap häkimlikleriniň ýolbaşçylary, hormatly ýaşulular, jemgyýetçilik guramalarynyň hem-de köpçülikleýin habar beriş serişdeleriniň wekilleri, daşary ýurtly işewürler, ýerli ýaşaýjylar gatnaşdylar. Olary bu şanly waka bilen gutlamak üçin Mejlisiň deputatlary geldiler.
Dabara mynasybetli owadan bezelen meýdançada dokma senagatynyň önümleriniň sergisi ýaýbaňlandyryldy. Onda “Made in Turkmenistan” diýen nyşan bilen dünýäniň köp döwletlerine iberilýän ýokary hilli harytlaryň we önümleriň giň gerimi görkezilýär.
Welaýatyň döredijilik toparlarynyň ýerine ýetirmegindäki aýdym-sazly, tansly çykyşlar hem-de ýaş türgenleriň görkezme çykyşlary wakanyň baýramçylyk öwüşginini artdyrdy.
2021-nji ýylda ulanmaga bermek meýilleşdirilen Kaka we Babadaýhan etraplaryndaky dokma pudagynyň täze desgalary daşary ýurtlarda uly isleg bildirilýän gymmatly inçe süýümli pagtadan öndürilen matalaryň eskport kuwwatyny artdyrmaga mümkinçilik berer.
Dabara gatnaşyjylara we myhmanlara ýurdumyzyň dokma pudagynda gazanylan üstünlikleri baradaky wideoşekiller görkezildi. Görkezilen maketde “Cotam Enterprises Ltd.” türk kompaniýasynyň prezidentiniň orunbasary hanym Seda Genguru düýbi tutulýan pudagyň geljekki kärhanasynyň mümkinçilikleri, onuň dünýä derejeli öndürijileriň iň täze enjamlary bilen enjamlaşdyrylyşy barada içgin gürrüň berip, kompaniýanyň üstüne alan hyzmatdaşlyk borçnamalaryny öz wagtynda hem-de ýokary hilli ýerine ýetirjekdiklerine ynandyrdy. Halkyň saýlanlarynyň adyndan Mejlisiň deputaty Serdar Berdimuhamedow çykyş etdi. Bu ýere ýygnananlary kärhananyň gurluşygyna başlanylmagy bilen gutlap, sebitiň ykdysadyýetini döwrebap derejede ösdürmäge, halkyň durmuş taýdan üpjünçiligini ýokarlandyrmaga gönükdirilen iri möçberli özgertmeleri hem-de düýpli täzelenişleri belledi.
Dabara gatnaşyjylaryň we myhmanlaryň şowhunly el çarpyşmalary astynda täze gurluşygyň binýadyna hormatly Prezidentimiziň gol çeken gutujygy goýuldy. Şeýlelikde, Berkarar döwletimiziň bagtyýarlyk döwrüniň ýene-de bir möhüm desgasynyň gurluşygyna dabaraly badalga berildi. Bu desga milli ykdysadyýetimiziň eksport ugurly öňdebaryjy pudaklarynyň biriniň önümçilik düzüminiň üstüni ýetirer.
Begenç BABAÝEW,
S. A. Nyýazow adyndaky TOHU-nyň mugallymy.


text:
Türkmenistanyň prezidenti Gurbanguly Berdimuhamedowa şenbe güni sekiz sany saýalama bedew sowgat berildi we ol Türkmen bedewiniň gününiň hormatyna guralan baýramçylyk atçapyşygynda pellehana birinji gelip, ýeňiji boldy.
Türkmen bedewiniň güni, ahal-teke atlarynyň şanyna guralýan baýramçylyk Türkmenistanda her ýylyň apreliniň soňky ýekşenbesinde bellenýär we şondan bir gün öň “Ýylyň iň owadan ahal-teke bedewi” atly halkara gözellik bäsleşiginiň jemleýji tapgyry geçirilýär.
Prezident Berdimuhamedow bu çäreden öň guralan ýaryşda ýurduň her welaýatyndan we paýtagt Aşgabatdan bolan alty sany tejribeli çapyksuwar bilen bäsleşige çykdy.
TDH beýleki alty çapan tejribeli çapyksuwarlaryň öz çapjak atlaryny özleriniň seýisländigini aýdýar. Emma prezidentiň çapan atyny – Mirasy döwlet baştutanynyň agtygy, ýaş seýis Kerimguly 'okuwdan boş wagtynda' seýisläpdir.
Türkmen metbugaty Kerimguly Berdimuhamedowyň 2015-nji ýylda ýetginjek çapyksuwarlaryň arasynda geçirilen bäsleşikde ilkinji ýeňiji bolandygyny ýatladýar.
Atlar 1,2 kilometr aralykda güýç synaşdylar. Atçapyşyk Aşgabadyň etegindäki Ahal-teke atçylyk toplumynyň aýlawynda geçirildi.
“7-nji belgide çykyş edýän milli liderimiz iň soňky öwrümde atynyň badyny has güýçlendirdi we öňe saýlanyp başlady, soňra bolsa beýleki halypa çapyksuwarlardan arany has-da açdy hem-de haýran galdyryjy netije bilen pellehana geldi. Netije – 1 minut 25 sekunt!” diýip, TDH habar berdi.
Netijede, türkmen prezidenti “ýaryşda ýokary ussatlyk we maksada okgunlylyk görkezendigi üçin” baş baýraga - “Toyota Land Cruiser Prado” awtoulagyna mynasyp boldy.
Çapyşykda gazanan awtoulag baýragyndan başga, bu şenbede Berdimuhamedowa “minnetdar ýaşaýjylaryň adyndan” - her welaýatdan we Aşgabat şäherinden, harbylaryň we kanun goraýjy edaralaryň işgärleriniň, şeýle-de ýurduň ähli atşynaslarynyň adyndan saýlama ahal-teke atlary sowgat berildi.
Mundan öňki ýyllarda hem prezidente onlarça ahal-teke aty peşgeş berlipdi we onuň athanasyndaky atlaryň sanynyň näçä ýetendigi metbugatda açyk aýdylmaýar.
Emma bu gezek öňki ýyllardan tapawutlylykda, prezident özüne berlen awtoulag baýragyny we peşgeş atlary Türkmenistanyň atşynaslaryna bermegi “maksadalaýyk tapdy”.
Ýöne prezidentiň 2013-nji ýylda hem baýramçylyk bäsleşiginde ýeňiş gazanyp alan pul baýragyny “Türkmen atlary” döwlet birleşigine berendigini bellemek gerek.
Türkmen mediasy ahal-teke bedewleriniň halkara gözellik bäsleşiginde Halkara ahal-teke atçylyk sport toplumynyň Meleguş atly atynyň ýeňiji diýlip yglan edilendigini habar berdi. Ol at Türkmenistanyň prezidentiniň Baş baýragyna we göçme Kuboga eýe boldy.
2006-njy ýylyň aýagynda, ozalky prezident S.Nyýazowyň ölüminden soň prezident bolan Berdimuhamedow soňky on ýylda ýurtda sportsmen, aýdymçy we kompozitor, awtosürüji, atşynas, ussat çapyksuwar hökmünde tanaldy. Şeýle-de ol, dermanlyk ösümlikler, haly sungaty, çaýyň peýdasy we beýlekiler barada on ýylda 40 çemesi kitap ýazdy.
Şol bir wagtda Türkmenistan Merkezi Aziýada we dünýäde iň bir ýapyk ýurtlaryň biri hasaplanýar. Bu ýurt dünýäde gaz gorlary boýunça dördünji orunda durýar, emma BMG-nyň maglumatyna görä, Türkmenistanyň ilaty garyplyk ýagdaýynda ýaşaýar. Hukuk goraýjylar Berdimuhamedowy adam hukuklaryny bozmakda, oppozisiýany basyp ýatyrmakda we söz azatlygyny bogmakda aýyplaýarlar.


text:
Häzir şol ‘agentlerden’ biri aradan çykypdyr. Ýöne, James Bond ebedidir...
"James Bond" kinofilmleriniň baş gahrymanynyň "üçünji inkarnasiýasyny" oýnan Roger Moore 80 ýyllyk sahna durmuşyndan soň dünýäsini täzeläpdir.
Onuň çagalarynyň habar bermegine görä, aktýor "uçran rak keseli sebäpli gysga wagtda aradan çykypdyr".
Moore "James Bond" kinofilmlerinden daşaryn "Mukaddes" (The Saint) we "Öjükdirijiler" (The Persuaders) teleseriallarynda surata düşüpdi.
Aktýor ömrüniň aglaba bölegini ynsanperwer işlerine gönükdiripdi. Ol 1991-nji ýylda UNİCEF-iň hoşmeýilli ilçisi saýlanypdy.
1927-nji ýylda Londonda dünýä inen Roger Moore ilki başda model hökmünde işe başlapdy. Ondan soň "MGM" firmasy bilen 7 ýyllyk şertnama baglanyşypdy.
Moore 1950-nji ýyllarda "Ýarty galan mukam" (Interruped Melody) we "Şanyň ogrusy" (The King’s Thief) atly kinofilmlerde oýnapdy.
Moore 2014-nji ýylda "The Guardian" gazietine beren interwýusynda: "Aktýorlygymyň ilkinji ýyllarynda maňa bagtyň çüwmegi üçin, aktýor edil öz oýnaýan rollary ýaly ukyply, abraýly hem bagtly bolmaly diýýärdiler. Emme men häzir şeýle pikir bilem ylalaşmaýaryn. Meniň bagtym ýüzden 99 göterim çüwdi. Ukybyň bolanda näme, eger pursadynda we wagtynda ulanyp bilmeseň?.."
Oňa meşhur James Bondy oýnamak ilkinji gezek teklip edilende, muňa teleseriallarda oýnan rollary päsgel beripdir.
Moore ol roly ahyrynda 1973-nji ýylda, Connery “James Bond" bolmakdan ýüz öwrensoň kabul edipdir.
Aktýor, şeýlelikde, Britaniýanyň "007 belgili agentini" yzly yzyna 6 ýyl jemi 12 kinofilmde oýnapdyr. Moore 1985-nji ýylda Bond rolundan aýrylan mahaly 58 ýaşynda ekeni.
Ema, haýp, onuň wagty geçipdi
"Adamlar henizem maňa ‘jenap Bond’ diýip ýüzlenýärler. Bu meni ynjytmaýar. Näme üçin biynjalyk etsin, şeýle dälmi?" merhum Moor diýer ekeni.
Ol James Bond rolundan soň käýarym kinofilme surata düşüpdir. Ol köplenç haýyr-sahawat işleri bilen gümra bolupdy. Şa zenan 2003-nji ýylda "Göreşçi" nyşanyny hem oňa alyp barýan şol haýyr-sahawat hem ynsanperwerlik tagallalary üçin beripdi.
Kimiň iň gowy James Bond bolandygy soralan mahaly ol hemişe "Sean Connery" diýip jogap berer ekeni. Ýöne ol soň 2012-nji ýylda öz pikrini üýtgedip “Daniel Craig” diýipdir. Ol özüne gezek gelende bolsa şeýle diýipdir: "Adam ýa arkaýyn, ýa-da azap çekip garraýar. Mende olaryň ikisem boldy".


text: UEFA Çempionlar ligasynda finala diňe 2 duşuşyk galdy. Ýarym finalyň 1-nji oýunlarynda “Liwerpul” öz meýdançasynda “Romadan” 5–2, soňky çempion “Real Madrid” bolsa, myhmançylykda “Bawariýadan” 2–1 hasabynda üstün çykdy. Ilki “Liwerpul”–“Roma” oýny barada aýtsak, duşuşygyň ilkinji 20 minutynda myhmanlar has erjel oýun görkezdi. Ýöne soňlugy bilen, oýnuň jylawyny ele alan “Liwerpul” 1-nji ýarym tamamlanmanka 2 gol geçirdi. Gollaryň ikisini-de 36-njy we 45+1-nji minutlarda möwsümiň super ýyldyzy, soňky wagtlarda depeni gol bolýan, “Romanyň” öňki oýunçysy Mohamed Salah derwezä girizdi. 2-nji ýaryma-da hüjümler bilen başlan “Liwerpul” 13 minutda, has takygy, 56–69-njy minutlar aralygynda ýene-de 3 gol geçirdi. 56-njy minutda Sadio Mane, 61-nji hem-de 69-njy minutlarda Roberto Firmino tapawutlandy. Şol gollaryň ikisiniň pasyny Salah berip, toparynyň geçiren 4 goluna gönüden-göni öz goşandyny goşdy. 5-nji goluň pasyny beren Jeýms Milner Çempionlar ligasyndaky 9-njy asistini edip, bir möwsümde iň köp asist eden oýunçy diýen rekordy Weýn Runi we Neýmardan almagy başardy. Mohamed Salahyň oýundan çykmagyndan soň, “Roma” 2 gol geçirdi. 81-nji minutda Edin Jeko owadan urgy bilen aratapawudy 4-e düşürdi. 85-nji minutda-da oýna soňdan goşulan Diego Perotti penaltiden “Romany” jogap oýny üçin umytlandyran goly öz adyna ýazdyrdy. Şunlukda, çärýek finalda ilki 4–1 utulyp, soňunda-da 3–0 hasabynda “Barselonany” ýeňen “Romanyň”, ýarym finalda jogapsyz 3 pökgi geçirmegine garaşýanlaryň sany az hem däl. Duşuşykda 2 gezek tapawutlanan Salah bilen Firmino Çempionlar ligasyndaky gollarynyň sanyny 10-a ýetirdi. Bulardan öň diňe “Barselonanyň” 2 futbolçysy 1 möwsümde (2014/15) 10 gol geçiripdi. Jogap duşuşygy 2-nji maýda oýnalar.


text:
5 Haziran 2016 Pazar
Hormatly Daşky Gurşawy Goramak Ulgamynyň Işgärleri
Hormatly daşky gurşawy goramak ulgamynyň işgärleri!
Eziz watandaşlar!
Sizi Daşky gurşawy goramagyň bütindünýä güni mynasybetli tüýs ýürekden gutlaýaryn! Ata-babalarymyz tebigat bilen ysnyşykly we sazlaşykly ýaşamagyň inçe usullaryny döredipdirler. Asyrlaryň dowamynda daşky gurşawy arassa saklamakda, tebigy baýlyklarymyzy rejeli we aýawly peýdalanmakda türkmen halkynyň durmuşyna, milli däp-dessurlaryna berk ornaşan şeýle gatnaşyklar Berkarar döwletimiziň bagtyýarlyk döwründe täze öwüşginlere eýe bolýar. Halkymyzyň gadymyýetden gelýän bu ynsanperwer ýörelgeleri häzirki döwürde hem adamzadyň ählumumy meseleleriniň ygtybarly çözgütlerini tapmaga gönükdirilýän düýpli çäreler bilen utgaşyp, barha ösdürilýär.
Ýurdumyzda daşky gurşawy arassa saklamak, adamlaryň saglygyny goramak we sagdyn ýaşaýyş şertlerini döretmek, tebigy baýlyklarymyza aýawly çemeleşmek we olary rejeli peýdalanmak, ekologiýa taýdan arassa tehnologiýalary önümçilige yzygiderli ornaşdyrmak ýaly meseleler döwlet syýasatynyň ileri tutulýan ugurlarynyň biri bolup durýar. Eziz Diýarymyzda alnyp barylýan toplumlaýyn we geljegi nazarlaýan döwlet ekologiýa syýasaty ýurdumyzda tebigaty goramaga, daşky gurşawyň arassa bolmagyny üpjün etmäge, ýer-suw serişdelerini rejeli peýdalanmaga, biologiki köpdürlüligi baýlaşdyrmaga hem-de çölleşme hadysasynyň öňüni almaga gönükdirilendir.
Häzirki döwürde ýurdumyzy bagy-bossanlyga öwürmek we ekologiýa abadançylygyny üpjün etmek, ösümlik we haýwanat dünýäsini baýlaşdyrmak, gözel tebigatymyzy aýawly saklamak boýunça döwlet tarapyndan maksatnamalaýyn işler durmuşa geçirilýär.
Berkarar Watanymyzda ýaýbaňlandyrylan giň möçberli özgertmeler ykdysadyýetimiziň ähli ugurlaryny gurşap alýar. Geçirilýän özgertmeleriň netijesinde gözel Diýarymyz bagy-bossanlyga öwrülýär. Paýtagtymyz Aşgabat şäheriniň töwereginde we welaýatlarda tokaý zolaklarynyň çäkleri barha giňeldilýär. Garagumuň jümmüşinde döredilýän «Altyn asyr» Türkmen köli bu çölüň ösümlik we haýwanat dünýäsiniň has-da baýlaşmagyna, şonuň bilen birlikde, tutuş sebitiň ekologiýa ýagdaýynyň durnuklaşmagyna özüniň oňaýly täsirini ýetirýär.
Ýurdumyzyň daşky gurşawyny goramak babatda kanunçylyk binýadynyň has-da berkidilmegine we kämilleşdirilmegine döwlet tarapyndan aýratyn uly üns berilýär. «Tebigaty goramak hakyndaky», «Ösümlik dünýäsi hakyndaky», «Haýwanat dünýäsi hakyndaky», «Aýratyn goralýan tebigy ýerler hakyndaky», «Galyndylar hakyndaky», «Atmosfera howasyny goramak hakyndaky» Türkmenistanyň Kanunlarynyň we birnäçe beýleki kanunlaryň hem-de kadalaşdyryjy hukuk namalarynyň kabul edilmegi bu ugurda giň gerimli işleriň alnyp barylýandygyna doly şaýatlyk edýär.
Eziz watandaşlar!
Garaşsyz, Bitarap Türkmenistan halkara derejede hem daşky gurşawy goramak babatda yzygiderli we netijeli syýasaty durmuşa geçirýär. Bu ugurda biz Birleşen Milletler Guramasynyň Ösüş maksatnamasy we Daşky gurşaw boýunça maksatnamasy, Ýewropa boýunça Ykdysady komissiýasy, Ýewropada Howpsuzlyk we Hyzmatdaşlyk Guramasy, Bütindünýä banky ýaly köp sanly abraýly halkara guramalar bilen yzygiderli hyzmatdaşlygy alyp barýarys hem-de ekologiýa abadançylygyny üpjün etmäge gönükdirilen täze başlangyçlary öňe sürýäris.
Birleşen Milletler Guramasynyň Baş Assambleýasynyň 70-nji mejlisiniň çäklerinde durnukly ösüş boýunça geçirilen ýokary derejedäki maslahatda,Ýaponiýada we Koreýada geçirilen halkara maslahatlarda Türkmenistanyň daşky gurşawy goramak, suw-energetika serişdelerini aýawly peýdalanmak we azyk howpsuzlygyny üpjün etmek, tebigy betbagtçylyklaryň töwekgelçiligini azaltmak, Aralýaka sebitiniň ekologiýa meselelerine toplumlaýyn çemeleşmek arkaly ony çözmek hem-de Hazar deňziniň ekologiýa abadançylygyny gorap saklamak boýunça täze başlangyçlar bilen çykyş etmegi munuň aýdyň subutnamasydyr.
Berkarar döwletimiz Birleşen Milletler Guramasy tarapyndan howanyň üýtgemegi boýunça täze halkara ylalaşygyň kabul edilmeginiň zerurdygyny ilkinjileriň hatarynda goldady. Şeýle hem bu Guramanyň howandarlygynda Aşgabat şäherinde howanyň üýtgemegi bilen bagly tehnologiýalar boýunça Sebit merkezini döretmek barada başlangyç bilen çykyş edip, şu ugurda ähli mümkinçilikleriň dörediljekdigini beýan etdi.
Biz mukaddes Garaşsyzlygymyzyň şanly 25 ýyllygynyň bellenýän ýylyny «Mirasa sarpa goýmak, Watany özgertmek ýyly» diýip yglan etdik. Türkmen halkynyň örän baý taryhy we medeni mirasyny gorap saklamak, eziz Diýarymyzda arassa daşky gurşawy üpjün etmek hem-de tebigy baýlyklarymyzy rejeli peýdalanmak boýunça mundan beýläk hem giň möçberli işleri durmuşa geçireris.
Hormatly daşky gurşawy goramak ulgamynyň işgärleri!
Eziz watandaşlar!
Sizi Daşky gurşawy goramagyň bütindünýä güni bilen ýene-de bir gezek tüýs ýürekden gutlaýaryn! Size berk jan saglyk, maşgala abadançylygyny, alyp barýan asylly işleriňizde uly üstünlikleri arzuw edýärin!
Türkmenistanyň Prezidenti
Gurbanguly Berdimuhamedow
Kaydol: Kayıt Yorumları (Atom)


text:
Ýurdumyzda geçirilýän saýlawlara halkara synçylarynyň gatnaşmagy özboluşly däbe öwrülip gitdi. Saýlawlara milli synçylarymyz bilen bilelikde, daşary ýurtly synçylaryň gatnaşmaklary Türkmenistanda geçirilýän bu jemgyýetçilik-syýasy çäresiniň halkara ölçeglerine laýyklykda, çuň demokratik esaslarda amala aşyrylýandygyny aýdyň subut edýär.
Daşary ýurtly synçylaryň saýlawlara syn etmeklerini ýola goýmak nähili amala aşyrylýar?
Halkara synçylary saýlawlaryň bellenilen gününden soň Türkmenistanyň Prezidenti, Merkezi saýlaw topary tarapyndan çagyrylýar. Çakylyk haty bar bolan halatynda, halkara synçylary Merkezi saýlaw topary tarapyndan bellige alynýar we olara Merkezi saýlaw topary tarapyndan bellenilen nusgadaky şahsyýetnama berilýär.
Saýlawlara gatnaşýan daşary ýurtly synçylaryň işi Türkmenistanyň Saýlaw kodeksi we Türkmenistanyň beýleki kadalaşdyryjy hukuk namalary, halkara hukugynyň umumy ykrar edilen kadalary bilen düzgünleşdirilýär.
Saýlaw toparlary, döwlet häkimiýet we ýerli özözüňi dolandyryş edaralary, wezipeli adamlar öz ygtyýarlyklarynyň çäklerinde daşary ýurt synçysyna zerur bolan ýardamy berýärler.
Halkara synçysynyň öz işini özbaşdak we garaşsyz amala aşyrýandygyny, şeýle hem onuň işi bilen bagly ähli çykdajylary daşary ýurt synçysynyň özüniň ýada ony iberen tarapyň çekýändigini aýratyn nygtamalydyrys.
Synçylaryň hukuklary olaryň bellige alnan gününden başlanýar we saýlawlaryň netijeleriniň resmi taýdan çap edilen gününden tamamlanýar.
Halkara synçylary tarapyndan Türkmenistanyň Saýlaw kodeksiniň we Türkmenistanyň beýleki kadalaşdyryjy hukuk namalarynyň, halkara hukugynyň umumy ykrar edilen kadalarynyň bozulan halatynda, Merkezi saýlaw topary onuň resmi taýdan bellige alynmagyny ýatyryp biler.
Halkara synçylaryny bellemegiň we olary bellige almagyň tertibiniň Merkezi saýlaw topary tarapyndan amala aşyrylýandygyny bellemek ýerliklidir.
Saýlawlaryň geçirilişine syn etmek üçin gelýän daşary ýurtly synçylaryň syýasy partiýalaryň, jemgyýetçilik birleşikleriniň, raýatlaryň toparlarynyň wekilleri, dalaşgärler, synçylar, saýlawçylar bilen duşuşmaga, saýlawlara taýýarlyk görlüşine we olaryň geçirilişine, Türkmenistanyň saýlaw kanunçylygynyň berjaý edilişine syn etmäge, Türkmenistanyň saýlaw kanunçylygy, saýlawlara taýýarlyk görlüşi we olaryň geçirilişi barada öz pikirini aýtmaga, şeýle hem saýlawçylaryň sanawy bilen tanyşmaga, saýlaw toparlarynyň mejlislerinde bolmaga, saýlaw gutulary möhürlenilende bolmaga, öňünden ses berlişine, ses berilýän jaýdan daşarda ses berlişine, saýlawlar güni saýlaw uçastogynda ses berlişine we saýlaw býulletenleriniň berlişine syn etmäge hukuklary bardyr.
Mundan başga-da, halkara synçylary sesleriň sanalyşynda doldurylan ýada doldurylmadyk islendik saýlaw býulletenine, saýlaw topary tarapyndan ses bermegiň jemleri hakyndaky teswirnamanyň we beýleki resminamalaryň düzülişine, sesleriň, berlen saýlaw býulletenleriniň, hakyky däl diýlip hasap edilen saýlaw býulletenleriň, ulanylmaz ýaly edilen saýlaw býulletenleriniň sanalyşyna syn etmäge, saýlaw toparlarynyň ses bermegiň jemleri baradaky teswirnamalary we ol teswirnamalara goşulan resminamalar bilen tanyşmaga hukuklydyrlar.
Şu ýerde biz daşary ýurtly synçylaryň başga-da käbir hukuklary barada aýratyn gürrüň etmekçi bolýarys. Olaryň saýlaw býulletenini bermäge, saýlawçylaryň ýerine saýlaw býulletenini doldurmaga, ses bermegiň gizlinligini bozýan hereketleri etmäge, saýlaw býulletenleriniň sanalyşyna gatnaşmaga, saýlaw toparlarynyň işine päsgel berýän hereketleri etmäge hukuklarynyň ýokdugyny nygtamalydyrys.
Bezirgen GARAÝEW,
Türkmenistanda Saýlawlary we sala salşyklary
geçirmek baradaky Merkezi toparyň edarasynyň
Guramaçylyk müdirliginiň baş hünärmeni.


text:
Daşkentde Halkara Bitaraplyk gününe badyşlanan brifing geçirildi
Türkmenistanyň Özbegistan Respublikasyndaky Ilçihanasy Halkara Bitaraplyk gününe bagyşlanan brifing geçirdi. Mälim bolşy ýaly, BMG-nyň Baş Assambleýasy Türkmenistanyň başlangyjyny goldady we 2017-nji ýylyň 2-nji fewralynda „Halkara Bitaraplyk güni“ hakynda kararnama kabul etdi, ol şu ýyldan başlap her ýyl 12-nji dekabrda baýram ediler. Bu kararnamanyň kabul edilmegi Garaşsyz Bitarap Türkmenistanyň ýokary halkara abraýyna we onuň ählumumy parahatçylygy, howpsuzlygy we durnukly ösüşi üpjün etmäge saldamly goşandynyň ählumumy ykrar edilýändigine şaýatlyk edýär -diýlip, bellenildi.
Türkmenistanyň Ilçihanasynyň Daşkentdäki jaýynda geçirilen çärä Özbegistanyň köpçülikleýin habar beriş seridleriniň wekilleri, jemgyýetçilik işgärleri we Özbegistan Respublikasynyň ýokary okuw mekdeplerinde okaýan türkmen talyplary gatnaşdylar.
Brifingiň barşynda bitaraplyk derejesiniň Türkmenistanyň daşary syýasat, durmuş-ykdysady we jemgyýetçilik-syýasy üstünliklerindäki, şeýle hem köpugurly türkmen-özbek hyzmatdaşlygyny işjeňleşdirmegiň esasy ugurlaryndaky ähmiýetine üns berildi.
Oňa gatnaşanlar 2017-2023-nji ýyllara ýurduň daşary syýasat ugrunyň konsepsiýasy, durmuş-ykdysady we jemgyýetçilik-syýasy özgertmelriň strategiýasy, şeýle hem 2018-nji ýylyň şygary bolan „Türkmenistan-Beýik Ýüpek ýolunyň ýüregi“ şygary jähtinden taryhy mirasyň ylmy barlaglarynyň innowasion ulgamyny kemal getirmegiň wezipeleri bilen tanyşdyryldy.
Türkmenistan bilen BMG-nyň hyzmatdaşlygynyň strategiki häsiýetlidigi we özboluşly ylalaşdyryjy gurluş hökmünde Öňüni alyş diplomatiýasy boýynça sebit merkeziniň işi bellenildi.
Türkmenistanyň Prezidenti Gurbanguly Berdimuhamedowyň BMG-nyň belent münberinden we abraýly halkara forumlaryndaky, hususan-da, Owganystan boýunça , energiýa serişdelrini howpsuz we durnukly üstaşyr geçirmek hakyndaky forumlardaky başlangyçlary, Türkmenistanyň logistiki strategiýasy, şeýle hem maýa goýum we ekologiýa syýasaty beýan edildi.
Çäräniň çäklerinde Garaşsyz Bitarap Türkmenistanda amala aşyrylýan uly möçberli özgertmeler, onuň özboluşly taryhy-medeni mirasy barada gürrüň berýän wideofilm görkezildi.


text:
Maglumatlary toplamak
GS1 çyzykly belgileri
Çyzykly belgiler – bu simwollar bolup, olar lazerler ýa-da kameralar ulgamyny ulanmagyň esasynda awtomatiki usulda açyklanyp (okalyp) bilinýär.
Olar, mysal üçin, önümiň belgisi, onuň seriýasy we tapgyry ýaly maglumatlary kodlaşdyrmak üçin peýdalanylýar. Çyzykly belgiler harytlaryň iberilýän hatarlarynda öndürijilere, ulag kompaniýalaryna, riteýllere we hassahanalara önümleri harytlaryň iberilýän hatarlarynyň ähli derejeleri boýunça awtomatiki usulda anyklamak we gözegçilik etmek mümkinçiligini berýär.
GS1 ulgamy çyzykly belgileriň ykdysadyýetiň dürli sektorlarynda we segmentlerinde giňden ulanmak üçin işlenip taýýarlanan birnäçe görnüşlerini dolandyrýar.
EAN/UPC
Aňsat tanalýan 1D çyzykly belgi bütin dünýä boýunça bölek satuw söwdasynda ulanylýar.
DataBar
Kiçi ölçegdäki ykjam 1D çyzykly belgi, ol önüm baradaky goşmaça maglumatlary, mysal üçin, täze azyk önümleriniň agramy baradaky maglumatlary öz içine alyp biler.
Bir ölçegli (1D) çyzykly belgi diňe umumy distributsiýada we logistikada ulanylýar
Ählumumy 1D çyzykly belgi distributsiýada anyklaýyş açarlaryny we mahsus alamatlaryny (atributlaryny) bermek üçin peýdalanylýar.
Iki ölçegli (2D) çyzykly belgi
Ykjam, köp möçberde maglumatlary bolan 2D çyzykly belgi GS1 ulgamynyň ähli açarlaryny we mahsus alamatlaryny bermek üçin ulanylýar.
EAN/UPC çyzykly belgisi
Aňsat tanalýan EAN/UPC çyzykly belgisi bilen iş ýüzünde dünýäde her bir sarp ediş önümi belgilenilýär. GS1 çyzykly belgileriniň ählisiniň arasynda bu görnüşiniň has uzak dowam edip gelýän taryhy bardyr we ol dünýäde iň giň ýaýran çyzykly belgi bolup durýar.
EAN/UPC çyzykly belgileriniň görnüşleri
GS1 DataBar çyzykly belgileri
DataBar çyzykly belgileri köplenç halatda täze azyk önümlerini belgilemek üçin peýdalanylýar. Bu çyzykly belgiler satuw ýerlerinde peýdalanylýan häsiýetnamalara, mysal üçin, önümiň agramy baradaky maglumatlara goşmaça tapgyryň belgisi ýa-da ýaramlylyk möhleti ýaly maglumatlary öz içine alyp biler.
DataBar çyzykly belgileriniň görnüşleri
GS1 DataBar çyzykly belgileri jemi ýedi simwoly öz içine alýar: olaryň dördüsi satuw ýerlerinde skanirlenmek üçin niýetlenendir, üç simwol satuw ýerlerinde skanirlemek üçin niýetlenen däldir. Satuw ýerlerinde skanirlemek üçin niýetlenen simwollar aşakda getirilýär.
Bil ölçegli (1D) çyzykly belgi diňe umumy distribusiýada we logistikada ulanylýar
GS1-128 we ITF-14 ähliumumy 1D çyzykly belgiler bolup durýarlar, olaryň peýdalanylmagy harytlaryň iberilýän ähli global hatarlary boýunça önümleriň hereketine gözegçilik etmäge mümkinçilik berýär. GS1-128 kody GS1 ID anyklaýyş açarlarynyň islendigini we muňa goşmaça seriýa belgileri, ýaramlylyk möhletleri ýaly beýleki maglumatlary öz içine alyp biler. ITF-14 çyzykly belgisi diňe Söwda Predmetiniň Global Belgisi (GTIN) baradaky maglumatlary öz içine alýar we gofrirlenen (riflenen) materiallary belgilemek üçin kabul ederlikdir.
1D çyzykly belgileriniň görnüşleri
Iki ölçegli (2D) çyzykly belgiler
Iki ölçegli (2D) çyzykly belgiler kwadratlara we gönüburçlyklara meňzeş bolup, olaryň içinde köp sanly kiçi aýratyn nokatlar ýerleşendir. 2D çyzykly belgiler ep-esli möçberdäki maglumatlary öz içine alýar we ölçegi uly bolmadyk kagyzda çap edilen ýa-da önümde şekili görkezilen ýagdaýynda hem açyklanyp (okalyp) bilinýän ýagdaýda galýar. 2D çyzykly belgiler önüm öndürmekden we olary ammarlarda ýerleşdirmekden başlap, logistika we saglygy goraýşa çenli senagatyň dürli pudaklarynda peýdalanylýar.


text:
Köýtendag goraghanasy
1986-njy ýylyň 11-nji iýulynda döredilen Köýtendag goraghanasy äpet Pamir-Alaý dag ulgamynyň Gissar gerşiniň bir şahasy bolan Köýten daglarynyň günbatar eňňidinde ýerleşýär. Goraghananyň tutýan meýdany 27139 ga barabardyr. Goraghananyň döredilmeginiň esasy maksady - Köýtendagyň we oňa golaý ýerleriň täsin tebigatyny goramakdan hem bozulan ekoulgamlaryny dikeltmegiň ylmy esaslaryny işläp düzmekden ybaratdyr. Şeýle şeýle hem onuň döredilmegi, juda seýrekligi üçin Tebigaty Goramagyň Halkara Birleşiginiň (TGHB) Gyzyl kitabyna girizilen burma şahly dag tekesini goramak zerurlygy bilen baglydyr.
Goraghananyň we onuň töwereginiň klimaty hem edil tutuş tebigy keşbi ýaly diýseň özboluşlydyr. Ygallaryň ortaça bir ýyldaky mukdary 402 mm bolup, onuň möçberi dag eteklerinde azalyp, beýiklikde bolsa 700–800 mm ýetýär. Bahar aýlary çagbaly ýagyş ýaganda, derelerde sil akymlary döreýär.
Köýtendagyň ady onuň relýefiniň mahsus aýratynlygyny örän jaýdar häsiýetlendirýär. Ol “kuhi” diýen pars we “teň” diýen türk sözlerinden gelip çykyp, “geçmesi kyn dag” diýen manyny aňladýar. Hakykatdan hem bu daglyk ýerler köp sanly jülgedir dereler bilen dilkawlanandyr. Olaryň iň uzyny Hojailgazbaba (28 km). Has owadany çuňlugy 600 m çemesindäki Daraýyderedir. Onda grek hozundan, üzümden, kawkaz dagdanyndan, injirden, sütükli kerkawdan, zerawşan arçasyndan ybarat tokaýlyk ýerleşýär. Gün şöhlesi düşmeýän agaçlaryň aşagynda ýylyň bütin dowamynda sowuk dury suwly çeşme akyp ýatyr. Belentligi 27 m bolan täsin şaglawuk ýerleşýän, eňňitleri kert darajyk Umbardepe jülgesi görenleri aňk edýär.
Köýtendagyň ösümlik örtügi dag eteklerinde otjumak ösümlikler toplumynyň, ýokarda bolsa güýçli bozulan agaç we gyrymsy agaçlaryň zerawşan arçasynyň agdyklyk edýän guşaklygy ýerleşendir. Dagyň üstki böleginde ýassyk şekilli tikenli ýarymgyrymsy ösümlikler mesgen tutýarlar.
Goraghananyň florasynda pamir-alaý görnüşleri agdyklyk edýärler, beýleki görnüşleri hem hasaba alanyňda, bu ýerde 872 görnüşiň ösýändigi anyklanyp, şolaryň 10% -i diňe şu ýerlerde ösýän (endemik) görnüşlerdir (beýik çigildem, çomuç, çyryş we beýlekiler). Halk hem ylmy medisinada ulanylýan derman ösümlikleriniň hem 130-dan gowrak görnüşi duş gelýär. Gymmatly ösümliklerden Gordýaginiň kleomesi, Nikitiniň esparesti, beýik çigildem, Wiktoryň gaýrajy ýaly ösümlikler Türkmenistanyň Gyzyl kitabynyň ikinji neşirine girizildi.
Endemiklerden bellemelisi Merkezi Aziýanyň başga hiç ýerinde tapylmadyk Popowyň Kugitangiýasynyň urugy diňe şu ýerde duşýar. Öňler Köýtendagda zerawşan arçasynyň arçalyklarynyň giň meýdanlary bardy, häzirki wagtda bolsa arçalyklar çapylyp we ýangynyň esasynda örän azaldy. Goraghanada olar bölekleýin görnüşde abat galdylar. Daglardaky toprak örtügini ýel tozatmagyndan we suwuň zaýalamagyndan goramakda ösümlik örtüginiň esasan hem tomusky örtüginiň ähmiýeti örän uly.
Köýtendagyň haýwanat dünýäsi hem baý we dürli-dürlidir. Bu ýerde-suwda ýaşaýanlaryň 2 (ýaşyl gurlawuk, köl gurbagasy), guşlaryň 100 (sakgally garaguş, gajar, dazzarkel, mazar garaguşy, sähra garaguşy, gyrgy, depe syçançysy we başgalar) we süýdemdirijileriň 40-a golaý görnüşi duşýar. Juda seýrek we gymmatly haýwanlaryň görnüşlerinden gara leglegi, uzynguýruk siňekçini, hindi ütelgisini, goňur aýyny, geçigaplaňy, burma şahly dag tekesini, köýten kör ýalaňaç balygyny we başgalary ýatlamak bolar.
Goraghana umumy meýdany 90 müň ga çemesi bolan üç sany Garlyk, Hojapil, Hojaburjybelent zakaznikleri degişli. Köptaraplaýyn Garlyk zakaznigi (40 müň ga) Köýtendagyň günorta ýapgydyny we Amyderýa çenli daglyk ýerleri öz içine alýar. Ol dünýä meşhur Garlyk karst gowaklar toparyny, melhem suwly Gaýnarbaba çeşmesini köýten kör balygynyň ýaşaýan ýerasty köllerini, Sinjir, Kettekiň, Abdere, Bulakdere ýaly çuň we gözel jülgeleri goraýar.
Hojapil landşaft - paleontologik zakaznigi (31,6 müň ga) Köýtendagyň goraghana girmedik demirgazyk bölegini, Köýten jülgesiniň ýokary guşaklygyny we Gowurdak pes daglygynyň demirgazyk-gündogaryny öz içine alýar. Ol takmyndan 150 mln ýyl mundan öň ölüp giden ajdarhalaryň aýak yzlary saklanyp galan “Dinozawrlar platosyny” gözel dereli “Kyrkgyz” gowagyny, şaglawukly Umbar deräni, Kette, Aýgyr, Horjun ýaly karst kölleri Köýten obasyndaky köp asyr ýaşan çynarly hem arnap tokaýjygyny, Garadepäniň ýanyndaky pisse tokaýlygyny goraýar.
Hojaburjy belent landşaft zakaznigi (17,6 müň ga) Köýten obasynyň demirgazyk-günbatarynda ýerleşip, Sakyrtma, Hojaburjybelent, Tahtatag gerişlerini öz içine alýar. Bu ýerde meşhur pisse tokaýlygy (1,5 müň ga) we dagyň deňi - taýsyz künjekleri goralýar.
Zakazniklerde ýatlananlaryň köpüsi dünýä, sebit, döwlet we ýerli ähmiýetli tebigy ýadygärliklerdir.
Goraghanada haýwanlaryň sanyny we göçüşini anyklamak, ösümlikler barada maglumat toplamak, karst gowaklaryny we beýleki tebigatyň döreden täsinliklerini öwrenmek, ilatyň arasynda ekologiki bilim hem terbiýe bermek işleri geçirilýär. Toplanan ylmy maglumatlaryň netijeleri, kitaplarda, ýygyndylarda, gazet hem žurnal sahypalarynda çap edilýär.
Şonuň bilen birlikde radiýoda we telewideniýede goraghananyň tebigaty barada gürrüň edilýär. Bu ülkede ilatyň az ýaşaýanlygy we onuň adamyň täsirine az sezewar bolýandygy üçin, bu goraghana diňe bir syýahatçylar däl-de mekdep okuwçylary üçin hem täsin ýerdir.
Bulardan başga-da bu ýeri dag jynslarynyň ýalaňaç gatlagyna has hem gumdaşlarynyň gyzylreňdäki gatlaklaryna baýdyr we belli botanik M.G. Popow “Tutuş landşaft ajaýyp gyrmyzy gyzyl reňkde, ýalpyldap duran gök asman bolsa, bu künjegi dürli reňklerden dolduryp gözellik berýär” diýip belläp geçýär. bu ýerde dürli reňkli dag gözellikleriniň birnäçesi ýagny owadan hedizarum, ýalpyldawuk çigildem, çyryşlaryň birnäçe görnüşi we başga uly bezeg ösümlikleri ösýär. Ýokarda aýdylanlaryň hemmesi bu ýeri Türkmenistanda ilkinji “Köýtendag” milli tebigy seýilgähini döretmäge mynasyp ýeriň biri diýip belläp görkezýär.


text:
Jemgyýet
Milli Liderimiz Gurbanguly Berdimuhamedowyň saýlanan eserleriniň «Ösüşiň täze belentliklerine tarap» atly kitabynyň nobatdaky – 10-njy tomy türkmen we rus dillerinde ...
24-nji noýabrda geçirilen hökümetiň mejlisinde ýurdumyzyň okuw mekdeplerinde daşary ýurt dilleriniň okadylyşyny kämilleşdirmek, bilim ulgamynyň ähli basgançaklarynda bitewi bilim gurşawuny ...
Şu gün “Arçabil” myhmanhanasynyň mejlisler zalynda Türkmen-awstriýa işewürler maslahaty geçirildi. Onuň işine gatnaşmak üçin Awstriýanyň döwlet edaralarynyň hem-de energetika, maşyngurluşyk, ...
Türkmenistanyň Prezidenti, ýurdumyzyň Ýaragly Güýçleriniň Belent Serkerdebaşysy goşun generaly Gurbanguly Berdimuhamedow 5-nji dekabrda Döwlet howpsuzlyk geňeşiniň göçme mejlisini geçirdi. Mejlisde ...
آخرین خبرها
© کلیه حقوق مادی و معنوی این سایت محفوظ و متعلق به وب سایت "ترکمن نیوز" می باشد. کپی برداری از مطالب سایت با ذکر منبع بلامانع است .


text:
2016-njy ýylda Ýewropa ýurtlaryna raýatlyga kabul edilenleriň sanynyň 995 müň bolandygy habar berildi. Ýewropanyň statistika edarasynyň (Eurostat) maglumatlaryna görä, bu görkeziji 2015-nji ýylda 841 müňe, 2014-nji ýylda 889 müňe ýetipdir. Iň köp raýatlyga kabul edilenler marokkolylar (101 300), albanlar (67 500), hindiler (41 700) we pakistanlylar (32 900) bolupdyr. Marokkolylaryň 89 göterimi Ispaniýadan, Italiýadan we Fransiýadan raýatlyk alypdyr. Albanlaryň 97 göterimi Italiýanyň we Gresiýanyň raýatlygyna kabul edilipdir. Hindileriň 60 göterimi we pakistanlylaryň 50 göterimi Angliýanyň raýatlygyna geçipdir. Ýewropa Bileleşigine agza Rumyniýadan we Polşadan beýleki Ýewropa Bileleşigi ýurtlaryna degişlilikde, 29 700 we 19 800 adam raýatlyga alyndy. Angliýadan agza ýurtlara geçenleriň sany 6 555-e deň bolupdyr. Bu görkeziji 2015-nji ýylda 2 500 barabar bolupdyr. Türkiýäniň 32 müň 800 raýatyna raýatlyk hukugy berlip, olaryň 50 göterimden gowragy Germaniýany saýlapdyr.
Home Dünýä täzelikleri Raýatlyga kabul edildiler


text:
Müňlerçe adam Ýerewanyň merkezine jemlenip, parlamentde täze premýer-ministriň saýlanmagyna syn etdiler. Munuň öňüsyrasynda Ermenistanda syýasy özgerişligi talap eden oppozisiýanyň lideri Nikol Paşinian häkimiýet başyndaky partiýanyň saýlaw prosesine täsir ýetirmäge synanyşmagy barada duýduryş edipdi.
42 ýaşly Paşinian 1-nji maýda geçirilen saýlawlarda 105 orunlyk parlamentde ähli oppozision fraksiýalaryň goldawyna eýe boldy. Respublikan partiýasy Ermenistanyň parlamentinde 58 orny eýeleýär.
Paşinian ses berişligiň öňüsyrasynda kanun çykaryjylaryň öňünde eden çykyşynda, geçen hepdede köpçülikleýin protestleriň dowamynda premýer-ministr wezipesini terk eden Serž Sarkisiany özüniň saýlanmagyna päsgel bermäge synanyşmakda aýyplady we şeýle bolan ýagdaýynda protestleriň dowam etdiriljegini duýdurdy.
“Respublikan partiýasynyň ses berişlige zyýan ýetirmäge synanyşygy syýasy tupany turuzar. Ähli zat siziň geljek kararyňyza bagly bolar. Adamlar olar siziň ýeňşiňizi eliňizden almaga synanyşýarlar. Köçä çykyň” diýip, Paşinian täze premýer-ministri saýlamak boýunça çagyrylan ýörite maslahatda eden çykyşynda aýtdy.


text:
28-nji aprelde, anna güni geçirilen hökümet maslahatynda berlen habara görä, Türkmenistanda tölegli institutyň 2 müň studente niýetlenen jaýy gurulýar.
TDH-nyň maglumatyna görä, Jemagat hojalygy ministrliginiň buýurmagynda gurulýan Jemagat hojalygy institutynyň täze binalar toplumynyň gurluşyk-gurnama işleri doly tamamlanyp, mermer bilen örtmek, enjamlary ornaşdyrmak hem-de ýanaşyk ýerleri abadanlaşdyrmak işleri alnyp barylýar.
Aýdylmagyna görä, 2017-2018-nji okuw ýylynda bu instituta jemagat hojalygy hünäri boýunça studentler kabul ediler we olar tölegli esasda okadylar.


text:
Orsýetiň häkimiýetleri ýurduň Uzak Gündogarynda bolan uçar heläkçiliginde diňe dört ýaşly gyzyň aman galandygyny aýtdylar.
Habarowsk regionynyň administrasiýasy uçarda bolan ýene alty adamyň, ýagny dört ýolagçynyň we iki pilotyň 15-nji noýabrda bolan heläkçilikde wepat bolandygyny aýtdylar.
Gyz çaga ýeten zeper onuň janyna howp salmaýar, diýip resmiler habar berdiler.
Regional gubernator Wýaçeslaw Şport çaganyň ene-atasynyň uçarda bolmandygyny, çaganyň mugallymy bilen bilelikde öz babasynyň we mamasynyň ýanyna gidendigini aýtdy.
Resmiler uçaryň regionyň paýtagty Habarowskdan 1000 kilometr uzaklykda ýerleşýän Nelkan şäheriniň golaýyndaky kiçijik aeroportda gonmaga synanyşanda heläkçilige uçrandygyny habar berdiler.
Uçar heläkçiliginiň sebäpleri derňelýär.


text:
Ýurdumyzyň ilatyň girdejileriniň yzygiderli ýokarlandyrylmagy, iş bilen üpjünçiliginiň gowulandyrylmagy ozal mugt berlen durmuş ýeňillikleri üçin indi belli bir derejede tölegleri girizmäge mümkinçilik berýär. Bu barada Gurbanguly Berdimuhamedow Ýaşulularyň maslahatynda belledi.
Prezidentiň aýtmagyna görä, ýurdumyzyň ykdysadyýetiniň bazar gatnaşyklaryna...
Şu gün Ahal welaýatynyň Ak bugdaý etrabyndaky «Nowruz ýaýlasynyň ak öýi» binasynda hormatly Prezidentimiz Gurbanguly Berdimuhamedowyň ýolbaşçylygynda döwletimiziň we jemgyýetimiziň durmuşynda möhüm waka bolan Türkmenistanyň Ýaşulularynyň nobatdaky maslahaty öz işine başlady.
Maslahatyň gün tertibine ýurdumyzy mundan beýläk-de hemmetaraplaýyn...
Wenesuelanyň Prezidenti Nikolas Maduro Russiýa, Türkiýä we Belarussiýa blis-saparynyň dowamynda OPEC-e girýän we oňa girmeýän döwletleriň sammitini geçirmekligi teklip etdi. Bu barada Venezolana de Televisión ýaýlymynyň efirinde dynç güni habar berildi.
Döwlet Baştutanynyň aýtmagyna görä, bu hili forum nebit üçin bahalary kesgitlemegiň täze formulasyny maslahatlaşmak we berkitmek üçin meýdança bolup biler.
«Biz bir formulany işe girizdik. Bu...
Türkmenistany ykdysady taýdan ösdürmek boýunça döwlet maksatnamalarynyň üstünlikli durmuşa geçirilmegi jemi içerki önümiň ösüşini ýokary depginde, ýagny 6,4 göterim möçberde saklamaga mümkinçilik berdi. Bu barada Prezident Gurbanguly Berdimuhamedow Ministrler Kabinetiniň ykdysadyýetiň pudaklarynyň we durmuş ulgamynyň şu ýylyň dokuz aýynda ýerine ýetiren işleriniň jemlerine bagyşlanyp 5-nji oktýabrda geçirilen mejlisinde belledi.
Biziň içeri syýasatymyz ýurdumyzy ösdürmegiň tassyklanan maksatnamalaryna...


text:
Azatlygyň ýerli çeşmesiniň “Türkmenstandartlary” döwlet gullugynyň ozalky ýolbaşçy işgärleriniň birine salgylanyp habar bermegine görä, bu edaranyň ozalky başlygy Baýram Hasanow türmede aradan çykdy.
Bu habar “Gündogar” saýtynda hem peýda boldy, neşir onuň şu ýylyň 6-njy maýynda tarpa-taýyn aradan çykandygyny we jesediniň garyndaşlaryna berlendigini aýdýar.
Maglumatlara görä, Baýram Hasanow “Türkmenstandartlarynyň” başlyklygyna 2007-nji ýylyň 21-nji fewralynda, prezident Gurbanguly Berdimuhamedow tarapyndan bellenildi we bir ýyla hem ýetmän, 2008-nji ýylyň 8-nji fewralynda, “işde goýberen düýpli kemçilikleri üçin” diýlen umumy düşündiriş esasynda wezipesinden boşadyldy.
Ol başlyk bellenmezinden öň uzak ýyllap “Türkmenstandartlarynyň” başlygynyň orunbasary bolup işledi diýip, "Gündogaryň” habarynda aýdylýar.
Baýram Hasanowyň ozalky kärdeşi onuň işden aýrylanyndan soň kän wagt geçmänkä sud edilip, türme tussaglygyna höküm edilendigini aýtdy, emma oňa haýsy aýyplamalar esasynda näçe ýyl iş kesilendigini anyklaşdyrmakdan saklandy. Ol “Türkmenstandartlary” diýlen edara ýolbaşçy bolup işleýän adamy “islendik wagtda aýyplap, türmä basyp bolýar” diýdi.
Ozalky kärdeşiniň Azatlygyň çeşmesine gürrüň bermegine görä, B.Hasanow başlyk wagtynda we ondan öň Türkmenistana gelýän harytlaryň ählisi “Türkmenstandartlary” döwlet gullugynyň barlagyndan geçmelidi.
"Bu ýagdaý edaranyň ýolbaşçysyny ýurda uly möçberde haryt getirýän, ýagny hökümetde uly goldawy bolan baý adamlaryň garşysynda goýýardy" diýip, ozalky standartçy aýtdy.
“Aýdaly, ýurda getirilýän çilimiň hiliniň ýaramazdygyny aýdan günüň, olar seni ýok edip bilýär” diýip, türmede ýogalan Hasanowyň öňki kärdeşi öz pikirini aýdyňlaşdyrdy.
Ýöne ol Hasanow işden aýrylanyndan soň “Türkmenstandartlarynyň” ygtyýarlyklarynyň kem-kem kemeldilip, onuň diňe daşary ýurt guramalaryna hasabat üçin saklanylýan edara öwrülip barýandygyny hem sözüne goşdy.
B.Hasanowyň ölüm habary Türkmenistanyň senagat pudagyna gözegçilik eden wise-premýer Batyr Ereşowyň 51 ýaşynda, tarpa-taýyn aradan çykmagynyň we prezident Gurbanguly Berdimuhamedowyň bir günde 11 prokurory, şol sanda baş prokuror Amanmyrat Hallyýewi, "ýüze çykarylan korrupsiýa faktlary" bilen baglylykda işden boşatmagynyň yz ýanyna gabat geldi.
Şeýle-de prezident korrupsiýa, parahorluk faktlary sebäpli içeri işler ministri Isgender Mulikowa berk käýinç yglan etdi.
Işden boşadylan prokurorlaryň işleriniň derňewe geçirilendigi aýdylýar.
Ýerli synçylar soňky ýyllar Türkmenistanda "işinde düýpi kemçilik goýberendigi üçin" wezipesinden boşadylan ozalky emeldarlaryň kanun esasynda özüni goramak umytlarynyň azdygyny we olaryň soňky ybalynyň köplenç ile mälim bolmaýandygyny aýdrýarlar. Sebäbi ýerli metbugat bu hili habarlar üçin ýapyk diýip, adynyň aýdylmazlygyny soran synçy aýtdy.
Bu ýagdaý ýurtda her hili çaklama gürrüňleriň köpelmegine sebäp bolýar. Mysal üçin, Batyr Ereşowyň ölüminiň anyk sebäbi, prokuratura edaralarynda ýüze çykarylan parahorlugyň gerimi we alynýan paralaryň möçberi aýdylmady we bu ýagdaý il arasynda dürli çaklamalaryň ýaýramagyna sebäp boldy. Emma muňa garamazdan, türkmen metbugatynda hiç bir aýdyňlaşdyrma görünmedi.
Azatlyk radiosy geçen ýylyň tomsunda “Türkmennebit” döwlet konsernine degişli Esasy nebit geçirijiler Müdirliginiň başlygy Baýram Hydyrowyň Balkanabatdaky iş otagynda özüni asandygyny habar beripdi.
Aýdylmagyna görä, 45 ýaşly Baýram Hydyrow öz ýolbaşçylyk edýän edarasynda geçirilen derňewde başlyk bolmazyndan öň edilen ‘işlerde' aýyplanandan soň özüni heläkläpdir.
2016-njy ýylyň 14-nji iýunda bolan wakany ýerli çeşmeleriň birnäçesi, şeýle-de ozalky emeldaryň garyndaşlary tassyklady, emma türkmen hökümeti bu habara hiç bir reaksiýa bildirmedi.
Baýram Hasanow häzir türmede ýogalan ozalky türkmen resmileriniň soňkusy, Berdimuhamedow prezident bolandan soň türmä basylyp, ol ýerden öli çykan resmileriň birinjisi (bilinýän) bolup durýar. Hasanowdan öň, şu ýylyň ýanwarynda ozalky general, Türkmenistanyň Serhet goşunlarynyň ozalky serkerdesi Turkiş Tyrmyýewiň jesedi garyndaşlaryna berildi.
Ol 2002-nji ýyldan bäri türmede saklandy we “türkmen türmesinde diri ýitenleriň” biri diýlip bilinýärdi.
Türkmen häkimiýetleri Tyrmyýewden öň “türkmen türmelerinde ýiten” hasaplanylýan tussaglaryň ikisiniň - Wekil Durdyýewiň we Annadurdy Annasähedowyň jesetlerini garyndaşlaryna jaýlamaga berdi.


text:
Aýyñ soragy
Mart aýyndaky bäsleşigimiziñ soragy
Mart aýyndaky bäsleşigimiziň soragy şeýle: 2018-nji ýyldaky Gyşky Olimpia oýunlary haýsy ýurtda geçirildi?
A. Hytaýda
B. Günorta Koreýada
Ç. Ýaponiýada
Bize dogry jogaby ýollan diñleýjilerimiziñ arasyndan çekiljek bijelere göra 3 dińleýjimize TSR tarapyndan sowgat beriler. Jogaplaryńyzy martaýynyñ 31-ne çenli internet, faks ýada poçta arkaly biziñ salgylarymyza ugradyp bilersiñiz.
Biziñ internet salgymyz turkmen@trt.net.tr
Faks nomerimiz: 90- 312 4633454
Hat salgymyz PK 333, 06443 Ýenişehir Ankara,Türkiýe
Size üstünlik arzuw edýäris.


text:
Russiýanyň diplomaty Türkiýe, Russiýa we Eýran tarapyndan gazanylan ylalaşygyň çäginde Siriýada dörediljek howpsuz zolaklaryň Birleşen Ştatlaryň liderligindäki koalisiýanyň söweş uçarlaryna ýapyk boljakdygyny aýtdy.
Bu barada Russiýanyň Siriýada parahatçylyk gazanmak ugrunda geçirilýän gepleşiklerdäki baş wekili Aleksandr Lawrentýew 5-nji maýda gazak paýtagty Astanada eden çykyşynda belledi.
Mundan bir gün öň, Siriýada parahatçylyk gazanmak ugrunda bitarap giňişlik hökmünde Gazagystanda geçirilýän gepleşiklerde gürrüňi edilýän ylalaşyk dogrusynda memoranduma gol goýuldy. Bu gepleşiklere Russiýa, Türkiýe we Eýran araçylyk edýär.
“Söweş hereketlerini çäklendirmek zolaklarynda howa operasiýalary, hususan-da, halkara koalisiýa güýçleriniň howa operasiýalary, öňünden duýduryş berlip ýa-da berilmezden, hiç bir ýagdaýda göz öňünde tutulmaýar. Bu mesele gutarnykly ýapyldy” diýip, Lawrentýew aýtdy.
Russiýa, Türkiýe we Eýran tarapyndan goldanylan planda agzalýan zolaklaryň üstünden ähli uçuşlaryň gadagan edilmegine çagyryş edilse-de, Lawrentýew bu barada Birleşen Ştatlaryň liderligindäki koalisiýanyň uçarlary hakda, Russiýanyň habar agentligi tarapyndan berlen soraga jogap berdi.
Russiýa we Birleşen Ştatlar tarapyndan Siriýada aýry-aýrylykda amala aşyrylan howa zarbalary kampaniýasy soňky iki ýylyň dowamynda dartgynlylygyň döremegine sebäp boldy.
4-nji maýda Lawrentýew žurnalistlere beren maglumatynda, ylalaşygyň 6-njy maýdan güýje girjekdigini we pitneçi toparlar hüjümleri amala aşyrmasa, onda Siriýanyň hökümet güýçlerine degişli söweş uçarlaryň howpsuz zolagyndan daşda durmagyna garaşylýandygyny aýtdy.
Ýaragly oppozisiýanyň agzalarynyň aýtmagyna görä, şeýle kadadan çykmalar Russiýa tarapyndan goldanylýan hökümet güýçleriniň geçmişde islendik ýere hüjümleri amala aşyrmagyna we olaryň terroristleri nyşana alýandygyny aýtmagyna mümkinçilik döredipdi.
Birleşen Ştatlar özüniň “Siriýadaky ýowuzlygy hakyky manyda çäklendirjek islendik tagallany goldaýandygyny” aýdyp, ylalaşyga seresaplylyk bilen reaksiýa bildirdi. Emma şol bir wagtda-da, Birleşen Ştatlar Eýranyň roly barada alada bildirip, Russiýa Siriýanyň hökümetiniň bu ylalaşygy berjaý etjekdigine kepil geçmelidir diýdi.
Birleşen Milletler Guramasynyň baş sekretary Antonio Guterres ylalaşygy seresaplylyk bilen gowy garşy aldy, emma ol munuň netijelerini ýerinde görmegiň möhümdigini aýtdy.
“Guterres ‘Siriýanyň möhüm territoriýalaryndaky ýowuzlyklary çäklendirmek baradaky ylalaşygy gowy garşy aldy. Bu ylalaşygyň siriýalylaryň durmuşyny hakykatdan hem gowulandyrýandygyny görmek möhüm’ diýdi” diýip, onuň metbugat wekili Stephane Dujarriç 4-nji maýda ýaýradan beýanatynda aýtdy.
Astanada geçirilen parahatçylyk ugrundaky gepleşiklerde gol goýlan memorandum 4-nji iýuna çenli düzülmeli howpsuz zolaklaryň çäginde ok atyşygy bes etmegi, ähli uçuşlary gadagan etmegi, agzalýan territoriýalara ynsanperwer kömegiň gyssagly ugradylmagyny we bosgunlaryň yzyna dolanmagyny üpjün edýär.
“Gutteres ‘ähli ýaraglaryň, aýratyn-da howa enjamlarynyň ulanyşyny bes etmek we gyssagly medisina kömegini we esasy zerurlyklary ugratmak baradaky borçnamalary gowy garşy aldy. Emma bu siriýalylaryň gaçybatalga soramak baradaky hukuklaryna täsir ýetirmeli däl’ diýdi” diýip, Dujarriç aýtdy.
Howpsuz zolaklar paktyna Siriýanyň ýaragly oppozision toparlary tarapyndan garşylyk görkezilipdi. Olar beýleki zatlar bilen bir hatarda, Eýranyň ylalaşykdaky roluna garşylyk bildiripdiler.
Agzalýan memorandumda Siriýanyň demirgazygynda, merkezinde we günortasynda dört sany “çäklendirme zolaklaryny” döretmäge çagyryş edilýär. Bu territoriýalarda Assadyň güýçleri bilen pitneçileriň arasynda bolan söweşde 2011-nji ýyldan bäri 400 müň çemesi adam öldürildi.
Başlangyçda howpsuz zolaklar Russiýa tarapyndan teklip edildi. Russiýa Siriýadaky konfliktiň dowamynda Assada esasy harby we diplomatik goldawy berýär.
2-nji maýda Russiýanyň prezidenti Wladimir Putin Birleşen Ştatlaryň prezidenti Donald Tramp bilen geçiren telefon arkaly gepleşiginde, howpsuz zolak baradaky teklibini maslahat edipdi.